Þingræður haldnar á Alþingi Íslendinga

Borist hefur eftirfarandi bréf, dags. 11. nóv. 1993: ,,Þar sem ég er á förum til útlanda til setu á þingi Sameinuðu þjóðanna og get því ekki sótt þingfundi næstu tvær vikur leyfi ég mér með vísun til 2. mgr. 53. gr. laga um þingsköp Alþingis að óska þess að 1. varaþm. Samtaka um kvennalista í Reykjavíkurkjördæmi, Guðrún J. Halldórsdóttir skólastjóri, taki sæti á Alþingi í fjarveru minni. Þetta er yður hér með tilkynnt, virðulegi forseti. Kristín Ástgeirsdóttir, 18. þm. Reykv.`` Guðrún J. Halldórsdóttir hefur áður tekið sæti á Alþingi og er boðin velkomin til starfa. Þá hefur borist hér annað bréf, dags. 11. nóv. 1993: ,,Þar sem ég er á förum til útlanda til setu á þingi Sameinuðu þjóðanna og get því ekki sótt þingfundi næstu tvær vikur leyfi ég mér með vísun til 2. mgr. 53. gr. laga um þingsköp Alþingis að óska þess að 1. varaþm. Sjálfstfl. í Suðurl., Drífa Hjartardóttir bóndi, Keldum, taki sæti á Alþingi í fjarveru minni. Þetta er yður hér með tilkynnt, virðulegi forseti.`` Árni Johnsen, 3. þm. Suðurl.`` Drífa Hjartardóttir hefur áður tekið sæti á Alþingi og er boðin velkomin til starfa. Þá er hér eitt bréf enn, dags. 11. nóv. 1993: ,,Þar sem ég er á förum til útlanda til setu á þingi Sameinuðu þjóðanna og get því ekki sótt þingfundi næstu tvær vikur leyfi ég mér með vísun til 2. mgr. 53. gr. laga um þingsköp Alþingis að óska þess að 1. varaþm. Framsfl. í Austurlandskjördæmi, Jónas Hallgrímsson framkvæmdastjóri, Seyðisfirði, taki sæti á Alþingi í fjarveru minni. Þetta er yður hér með tilkynnt, virðulegi forseti. Halldór Ásgrímsson, 1. þm. Austurl.`` Jónas Hallgrímsson hefur áður tekið sæti á Alþingi og er boðinn velkominn til starfa.

Hæstv. forseti. Hinn 10. jan. 1992 las hæstv. forsrh. samþykkt ríkisstjórnarinnar um stöðu GATT-viðræðna þar sem mörkuð var stefna ríkisstjórnarinnar í þeim viðræðum. Fyrir nokkrum vikum óskaði ég eftir því á fundi utanrmn. að þingmenn fengju upplýsingar um hvernig þessari samþykkt hefði verið fylgt eftir og hvernig tekist hefði að ná þeim ákvæðum sem þar voru sett fram. Þrátt fyrir það að vel væri tekið undir að gefa þessar upplýsingar þá hafa þær ekki borist enn. Nú berast hins vegar fréttir um að hæstv. utanrrh. og hæstv. landbrh. séu á löngum samningafundum um þetta málefni og í dag hafi átt að senda út einhverja nýja samþykkt ríkisstjórnarinnar. Ég vil því spyrja hæstv. forsrh. hvort nú sé verið að hverfa frá þeirri samþykkt sem ríkisstjórnin kynnti Alþingi 10. jan. 1992, en þó fyrst og fremst hvort hinar nýju tillögur verða sendar til GATT-viðræðunefndar án þess að þær verði kynntar hv. alþingismönnum og ræddar í nefndum þingsins, utanrmn. og landbn.

Hæstv. forseti. Það er ekki verið að breyta þeirri stefnu sem mörkuð var í janúarmánuði 1992 varðandi viðræður Íslendinga við GATT og tilboð það sem sent verður af okkar hálfu verður í samræmi við þá ákvörðun ríkisstjórnarinnar sem þingið veit um og ég tel reyndar að hafi verið sæmileg sátt um hér á þinginu þannig að okkar tilboð verður í fullu samræmi við þá samþykkt.

Hæstv. forseti. Mér þykir það miður að hæstv. forsrh. skuli ekki reyna að svara einu orði því sem ég sagði að væri aðalspurning mín, þ.e. hvort niðurstöður úr þessum viðræðum utanrrh. og landbrh. yrði ekki kynnt þingmönnum og ræddar í viðkomandi nefndum þingsins, utanrmn. og landbn., áður en þær verða sendar. Okkur er öllum ljóst að niðurstaðan úr þessum samningaviðræðum getur haft gífurlega þýðingu fyrir atvinnulífið í landinu og verið þýðingarmeiri en jafnvel meiri hluti þeirra mála sem Alþingi er að fjalla um. Það að senda slíkar tillögur út án þess að nefndum þingsins gefist kostur á að ræða þær finnst mér alveg furðulegt og einnig ef t.d. hv. formaður landbn. telur ekki ástæðu til þess að landbn. sjái þessar tillögur, áður en þær verða sendar og verða orðnar bindandi fyrir okkur.

Hæstv. forseti. Ég ítreka það að þetta tilboð af okkar hálfu verður í samræmi við þá yfirlýsingu sem ríkisstjórnin hafði gefið og sú yfirlýsing er kunn í þinginu.

Frú forseti. Ég tel að málshefjandi hafi ekki fengið fullnægjandi svör við fyrirspurn sinni. Það kann að vera óþægilegt fyrir hæstv. forsrh. að gefa þau fyrirvaralítið í upphafi þingfundar en ég vil þá óska eftir því að landbúnaðarþáttur GATT-málsins verði ræddur hér á Alþingi utan dagskrár við fyrstu hentugleika og málið jafnframt verði kynnt utanrmn. og rætt þar ítarlega.